CELEX: 32019D0213(03)
Language: sk
Date: 2019-02-06 00:00:00
Title: Vykonávacie rozhodnutie Komisie zo 6. februára 2019 o uverejnení jednotného dokumentu v zmysle článku 94 ods. 1 písm. d) nariadenia Európskeho parlamentu a Rady (EÚ) č. 1308/2013 a odkazu na uverejnenie špecifikácie výrobku v súvislosti s názvom v sektore vinohradníctva a vinárstva v Úradnom vestníku Európskej únie [Los Cerrillos (CHOP)]

13.2.2019   
               
               
                  SK
               
               
                  Úradný vestník Európskej únie
               
               
                  C 57/16
               
            
         VYKONÁVACIE ROZHODNUTIE KOMISIE
         zo 6. februára 2019
         o uverejnení jednotného dokumentu v zmysle článku 94 ods. 1 písm. d) nariadenia Európskeho parlamentu a Rady (EÚ) č. 1308/2013 a odkazu na uverejnenie špecifikácie výrobku v súvislosti s názvom v sektore vinohradníctva a vinárstva v Úradnom vestníku Európskej únie
         
         [Los Cerrillos (CHOP)]
         (2019/C 57/10)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 97 ods. 3,
         keďže:
         
                     (1)
                  
                  
                     Španielsko v súlade s časťou II hlavou II kapitolou I oddielom 2 nariadenia (EÚ) č. 1308/2013 zaslalo žiadosť o ochranu názvu „Los Cerrillos“.
                  
               
                     (2)
                  
                  
                     V súlade s článkom 97 ods. 2 nariadenia (EÚ) č. 1308/2013 Komisia túto žiadosť preskúmala a dospela k záveru, že podmienky stanovené v článkoch 93 až 96, článku 97 ods. 1 a článkoch 100, 101 a 102 uvedeného nariadenia sú splnené.
                  
               
                     (3)
                  
                  
                     S cieľom umožniť predkladanie námietok podľa článku 98 nariadenia (EÚ) č. 1308/2013 by sa jednotný dokument v zmysle článku 94 ods. 1 písm. d) daného nariadenia a odkaz na uverejnenie špecifikácie výrobku uskutočnený počas predbežného vnútroštátneho postupu na preskúmanie žiadosti o ochranu názvu „Los Cerrillos“ mali uverejniť v Úradnom vestníku Európskej únie,
                  
               ROZHODLA TAKTO:
         
            Jediný článok
            Jednotný dokument v zmysle článku 94 ods. 1 písm. d) nariadenia (EÚ) č. 1308/2013 a odkaz na uverejnenie špecifikácie výrobku v súvislosti s názvom „Los Cerrillos“ (CHOP) sú uvedené v prílohe k tomuto rozhodnutiu.
            V súlade s článkom 98 nariadenia (EÚ) č. 1308/2013 vzniká uverejnením tohto rozhodnutia právo podať do dvoch mesiacov odo dňa jeho uverejnenia v Úradnom vestníku Európskej únie námietku proti ochrane názvu uvedeného v prvom odseku tohto článku.
         
         
            V Bruseli 6. februára 2019
            
               
                  Za Komisiu
               
               Phil HOGAN
               
                  člen Komisie
               
            
         
         
            (1)  Ú. v. EÚ L 347, 20.12.2013, s. 671.
      
      
         
            PRÍLOHA
            JEDNOTNÝ DOKUMENT
            
               „LOS CERRILLOS“
            
            
               PDO-ES-02228
            
            
               Dátum podania žiadosti: 11.8.2016
            
            1.   Názov na zápis do registra
            
            Los Cerrillos
            2.   Druh zemepisného označenia
            
            CHOP – chránené označenie pôvodu
            3.   Kategórie vinohradníckych/vinárskych výrobkov
            
            
                     
                        1.
                     
                     
                        Víno
                     
                  4.   Opis vína (vín)
            
            Červené víno odrody Tempranillo, červené víno odrôd Tempranillo a Cabernet Sauvignon, červené víno odrody Syrah.
            Červené víno s purpurovým alebo čerešňovým sfarbením a náznakmi fialovej. Vyznačuje sa ovocnou arómou s kvetinovými vôňami. Na podnebí je príjemné, svieže a dobre štruktúrované.
            Hodnota maximálneho celkového obsahu alkoholu nesmie prekračovať zákonné limity stanovené v príslušných právnych predpisoch Únie.
            Všeobecné analytické vlastnosti
            
                        Maximálny celkový obsah alkoholu (v obj. %)
                     
                     
                         
                     
                  
                        Minimálny skutočný obsah alkoholu (v obj. %)
                     
                     
                        12,5 
                     
                  
                        Minimálny celkový obsah kyselín
                     
                     
                        4,8  v gramoch na liter, vyjadrený ako kyselina vínna
                     
                  
                        Maximálny obsah prchavých kyselín (v miliekvivalentoch na liter)
                     
                     
                        15
                     
                  
                        Maximálny celkový obsah oxidu siričitého (v miligramoch na liter)
                     
                     
                        115
                     
                  Červené vína odrôd Tempranillo a Cabernet Sauvignon (súkromný zber) a červené vína odrody Cabernet Sauvignon (rodinné vinárstvo)
            Čerešňová farba s náznakmi granátu/terakoty. Vôňa zrelého ovocia, ktorá sa vyznačuje tónmi sladkého drievka a balzamu Má šťavnatú, silnú a štruktúrovanú chuť s bohatými a smotanovými náznakmi zrenia.
            Hodnota maximálneho celkového obsahu alkoholu nesmie prekračovať zákonné limity stanovené v príslušných právnych predpisoch Únie.
            Všeobecné analytické vlastnosti
            
                        Maximálny celkový obsah alkoholu (v obj. %)
                     
                     
                         
                     
                  
                        Minimálny skutočný obsah alkoholu (v obj. %)
                     
                     
                        13
                     
                  
                        Minimálny celkový obsah kyselín
                     
                     
                        4,8  v gramoch na liter, vyjadrený ako kyselina vínna
                     
                  
                        Maximálny obsah prchavých kyselín (v miliekvivalentoch na liter)
                     
                     
                        16
                     
                  
                        Maximálny celkový obsah oxidu siričitého (v miligramoch na liter)
                     
                     
                        115
                     
                  5.   Vinárske výrobné postupy
            
            a)   
                  Základné enologické postupy
               
            
            
               Osobitný enologický postup
            
            Odrodové vína sa vyrábajú v nádobách z nehrdzavejúcej ocele. Pred kvasením sa dlho macerujú za studena (dva až päť dní pri teplote 10 až 15 °C), potom sa počas kvasenia macerujú jeden alebo dva týždne pri teplote 20 až 28 °C až do ukončenia alkoholového kvasenia.
            Vína určené na vyzrievanie v sudoch sa vyrábajú v nádobách z nehrdzavejúcej ocele a počas kvasenia sa macerujú 15 až 25 dní pri teplote 25 až 30 °C. Počas tohto procesu sa víno odľahčuje („délestage“), aby sa podporila extrakcia farby a fenolických zlúčenín prítomných v matolinovom klobúku počas kvasenia na šupkách.
            
               Obmedzenie týkajúce sa vinifikácie
            
            Vinifikované hrozno sa nelisuje, ale nechá sa staticky scediť, čím sa získavajú tzv. samotokové vína. Zvyšok rmutu sa jemne dynamicky odkalí, čo má za dôsledok veľmi nízke výnosy.
            Po dokončení jablčno-mliečneho kvasenia sa vína prirodzene číria dekantáciou (nie chemickým spracovaním) a napustia sa do 225-litrových dubových sudov, v ktorých vyzrievajú maximálne šesť rokov.
            Vína sa následne fľašujú, aby sa mohlo začať redukčné spracovanie a aby víno dosiahlo optimálny stav na konzumáciu.
            
                        —
                     
                     
                        Tempranillo: 100 % Tempranillo sa uchováva v dubových sudoch najmenej 30 dní.
                     
                  
                        —
                     
                     
                        Syrah: 100 % Syrah vyzrieva v dubových sudoch najmenej šesť mesiacov.
                     
                  
                        —
                     
                     
                        Tempranillo a Cabernet Sauvignon: kupáž vín Tempranillo a Cabernet Sauvignon vyzrieva v dubových sudoch najmenej šesť mesiacov.
                     
                  
                        —
                     
                     
                        Súkromný zber: kupáž vín Tempranillo a Cabernet Sauvignon vyzrieva v dubových sudoch najmenej 13 mesiacov.
                     
                  
                        —
                     
                     
                        „Cabernet Sauvignon de Familia“ (Cabernet z rodinného vinárstva): 100 % Cabernet Sauvignon. Vyzrieva v sudoch najmenej 24 mesiacov. Proces vyzrievania sa dokončí odležaním vo fľašiach počas 18 mesiacov.
                     
                  
               Pestovateľský postup
            
            Počas vegetačného obdobia sa vykonávajú zelené práce s cieľom obmedziť prirodzený rast a zlepšiť výnos, a teda aj kvalitu hrozna.
            Zber sa uskutočňuje ráno od 5:00 h do 11:00 h, aby sa hrozno nezberalo pri vysokých teplotách, vďaka čomu sa zaručí správna macerácia za studena.
            b)   
                  Maximálne výnosy
               
            
            Tempranillo
            12 000 kilogramov hrozna na hektár
            81,60 hektolitrov vína na hektár
            Cabernet Sauvignon
            10 000 kilogramov hrozna na hektár
            68,00 hektolitrov vína na hektár
            Syrah
            13 000 kilogramov hrozna na hektár
            88,40 hektolitrov vína na hektár
            6.   Vymedzená zemepisná oblasť
            
            Vymedzená oblasť zahŕňa tieto pozemky v obci Argamasilla de Alba (Ciudad Real):
            OBLASŤ/POZEMOK
            
                        109.
                     
                     
                        62, 63
                     
                  
                        111.
                     
                     
                        15, 30 a 9001
                     
                  
                        131.
                     
                     
                        71
                     
                  
                        151.
                     
                     
                        115 až 121, 190, 277, 278, 9001, 9002, 9004 až 9006, 9008, 9023
                     
                  
                        160.
                     
                     
                        8 až 13, 15, 16, 17, 21 až 23, 30, 31, 9003, 9005, 9006
                     
                  
                        161.
                     
                     
                        14, 16 až 27, 31 až 33, 35, 9001 až 9004
                     
                  
                        162.
                     
                     
                        1, 3 až 5, 7 až 8, 11 až 13, 17 až 18, 9001, 9002
                     
                  
                        163.
                     
                     
                        1, 3, 4, 6 až 21, 9001, 9004
                     
                  
                        171.
                     
                     
                        1, 3 až 7, 9004 až 9009, 011 až 012
                     
                  
                        173.
                     
                     
                        2, 3, 9001, 9006,
                     
                  
                        174.
                     
                     
                        1, 3 až 12, 14, 15, 19, 20, 22, 23, 9001, 9003 až 9011, 9013 až 9020
                     
                  
                        175.
                     
                     
                        1, 9001, 9002
                     
                  
                        176.
                     
                     
                        3 až 18, 9001, 9003
                     
                  
                        177.
                     
                     
                        18 až 23, 25 až 32, 66 až 72, 74, 89 až 111, 113, 114, 115, 118, 121, 124, 126, 127, 133, 9001 až 9005, 9008 až 9014, 9019, 9022, 9024 až 9029
                     
                  
                        178.
                     
                     
                        6, 7, 9, 12 až 24, 30 až 31, 34 až 38, 40 až 60, 9001 až 9004, 9006 až 9061
                     
                  
                        180.
                     
                     
                        1, 2, 5, 9, 9005 až 9007
                     
                  
                        181.
                     
                     
                        60, 9001, 9002
                     
                  
                        194.
                     
                     
                        45, 71, 73, 74, 76, 79, 82, 9002, 9009, 9011, 9028, 8
                     
                  
                        195.
                     
                     
                        10 až 20, 22 až 28, 30, 32, 33, 35, 37 až 57, 86, 88, 93, 94, 95, 96, 99 až 108, 112, 114, 118, 119, 9001 až 9006, 9008 až 9014, 9016 až 9018
                     
                  7.   Hlavné muštové odrody
            
            
                         
                     
                     
                        TEMPRANILLO – CENCIBEL
                     
                  
                         
                     
                     
                        CABERNET SAUVIGNON
                     
                  
                         
                     
                     
                        SYRAH
                     
                  8.   Opis súvislostí
            
            
               Prostredie (prírodné a ľudské faktory)
            
            Los Cerrillos je špecifická oblasť, ktorá sa tiahne pásmom Vega Alta pozdĺž rieky Guadiana. Rozprestiera sa na ploche vyše 60 km2, ktorá začína pri prameni rieky Guadiana, 3 km hore prúdom od priehrady Peñarroya, a pokračuje 7 km po prúde od priehrady smerom k obci Argamasilla de Alba. Je znázornená aj na vojenskej mape Španielska z roku 1975.
            Rieka Guadiana pretína vymedzenú oblasť, ktorá sa nachádza vedľa nádrže Peñarroya v nadmorskej výške 695 metrov, obkolesenú pohorím, ktoré ako orografická prekážka spomaľuje vegetačný cyklus a znižuje vplyv vysokých nočných teplôt, ktoré výrazne urýchľujú polyfenolické dozrievanie hrozna, a zabezpečujú silnú ventiláciu.
            Pôda je prevažne vápenatá. Horninu tvorí predovšetkým slieň, zmes nekonsolidovaného vápenca a ílu. Má hlinitú štruktúru a pH okolo 8.
            V oblasti panuje stredozemné podnebie, ktoré sa vyznačuje horúcimi letami a chladnými zimami. Teplota sa niekedy môže vyšplhať až na 45 °C a po celý rok sú tu veľké rozdiely medzi dennými a nočnými teplotami. Obloha je jasná až 80 % roka, čo znamená zvyčajne vyše 2 500 hodín slnečného svitu.
            Podnebie v oblasti Los Cerrillos sa vďaka blízkosti rieky Guadiana výrazne líši od susedných území. Je tu oveľa vyšší úhrn zrážok než v ostatných častiach regiónu Castilla-La Mancha, no teploty nie sú až také extrémne ako v okolitých oblastiach na juhu a západe. Úroda sa zberá o zhruba 15 až 20 dní neskôr ako v ostatných častiach regiónu.
            Proces odľahčovania („délestage“) sa uplatňuje počas celého alkoholového kvasenia. Používajú sa techniky výroby vína, pri ktorých sa vinifikované hrozno nelisuje, ale nechá sa staticky odkaliť s cieľom získať „samotokové“ vína, ktorých hektárový výnos je 62 až 68 %, a vína sa prirodzene číria dekantáciou.
            
               Opis vína (vín)
            
            Červené víno s purpurovým alebo čerešňovým sfarbením a náznakmi fialovej alebo gaštanovo-hrdzavej. Prevažne ovocná aróma s vôňou kvetín alebo zrelých plodov s náznakmi sladkého drievka a balzamu. Svieža, príjemná a dobre štruktúrovaná chuť s bohatými a smotanovými náznakmi zrenia.
            Obsah alkoholu týchto vín môže vďaka uvedeným postupom presiahnuť 14 %. Uvedený obsah alkoholu sa dokonale snúbi s primeranou kyslosťou, a preto je veľmi dôležité určiť optimálny čas zberu pozorným sledovaním dozrievania hrozna.
            Obsah polyfenolov vo vínach je až 80 miliekvivalentov na liter a sú bohaté na extrakty, aromatické a dobre sfarbené – dosahujú až 18 jednotiek absorbancie v bodoch farby (súčet absorbancií pri 420, 520 a 620 nanometroch). Obsah antokyanínov dosahuje až 800 miligramov na liter.
            
               Odkaz
            
            Vďaka polohe vymedzenej oblasti, ktorú tvoria štvrtohorné (pliocénne) sypké materiály, tvrdý vápenec, slieň a okrový íl, tu vznikajú dobre sfarbené vína s charakteristickým obsahom minerálnych látok, ktoré dosahujú až 18 bodov farby.
            Vinohrady Los Cerrillos sa nachádzajú vedľa nádrže Peñarroya v nadmorskej výške 695 metrov a sú obklopené kopcami. To znamená, že ide o chladnú oblasť, ktorá (spolu s neskorším zberom) podporuje fotosyntézu a tvorbu bobúľ a cukrov. Vďaka tomu majú vína nižšie pH, vyššiu kyslosť, fenolických zlúčenín až 80 miliekvivalentov na liter a vyššiu koncentráciu antokyanínov (až do 800 miligramov na liter).
            Vďaka procesu odľahčovania počas celého alkoholového kvasenia, nelisovaniu hrozna a prirodzenému číreniu dekantáciou vznikajú vína, ktoré majú skôr kvetinovú než ovocnú arómu, a vyzreté vína s korenistými, praženými tónmi a náznakmi sladkého drievka a balzamu.
            Hoci vymedzenú zemepisnú oblasť obklopuje oblasť vymedzenú pre CHOP „La Mancha“, jej vlastnosti sa výrazne odlišujú od susednej vymedzenej oblasti, pokiaľ ide o tieto faktory:
            
                        CHOP La Mancha
                     
                     
                        Los Cerrillos
                     
                     
                        Rozdiely
                     
                  
                        ≥ 11,5  % obj.
                     
                     
                        ≥ 12,5  % obj.
                     
                     
                        Vyšší obsah alkoholu
                     
                  
                        ≤ 10 meq/l
                     
                     
                        ≤ 15 meq/l
                     
                     
                        Vyšší obsah prchavých kyselín
                     
                  
                        74 %
                     
                     
                        68 %
                     
                     
                        Menší hektárový výnos
                     
                  
                        —
                     
                     
                        > 40 meq/l
                     
                     
                        Viac polyfenolov
                     
                  Vzhľadom na vápnitú pôdu, slienitú horninu, nadmorskú výšku a vplyv rieky existuje vo vymedzenej oblasti iba jeden vinohrad vyrábajúci víno, ktorého vlastníkom je žiadateľ.
            Treba uviesť, že vymedzená oblasť sa rozprestiera na ploche 1 570 hektárov, ktorá patrí rôznym vlastníkom, ale nie je tu vysadený žiadny iný vinič a nie sú tu žiadne iné vinárske podniky. Oblasť bola teda vymedzená na základe environmentálnych podmienok uvedených vyššie.
            Registrovaný názov môžu navyše používať aj iní výrobcovia, ktorí sa usadia vo vymedzenej zemepisnej oblasti, za predpokladu, že budú spĺňať podmienky stanovené v špecifikácii. Keďže rozloha vymedzenej oblasti je 1 570 hektárov, je dosť možné, že sa tu založia ďalšie vinárske podniky.
            9.   Ďalšie základné podmienky
            
            
               Právny rámec:
            
            vnútroštátne právne predpisy
            
               Druh ďalšej podmienky:
            
            balenie vo vymedzenej zemepisnej oblasti
            
               Opis podmienky:
            
            Vína sa fľašujú v oblasti výroby, pretože vo všetkých prípadoch sa proces ukončí druhou fázou vyzrievania vo fľašiach. V tejto fáze prebieha redukčné spracovanie, ktoré zlepšuje kvalitu vín a zaokrúhľuje ich chuť. Na konzumáciu sú pripravené vtedy, keď dosiahnu organoleptické vlastnosti stanovené v príslušných špecifikáciách.
            
               Odkaz na špecifikáciu výrobku
            
            http://pagina.jccm.es/agricul/paginas/comercial-industrial/consejos_new/pliegos/Los_Cerrillos_pliego_condiciones_20180719.pdf